দিল্লিতে কুর্সি দখলের লড়াই, ভোট দিলেন অতিশী, বিদেশমন্ত্রী জয়শঙ্কর, রাহুল গান্ধী

নয়াদিল্লি: আজ দিল্লিত ভোটগ্রহণ (Delhi Assemble Election 2025) পর্ব চলছে। নির্দিষ্ট সময় মেনেই এদিন ভোট দান শুরু হয়। বুধবার ৭০টি আসনে ভোট হবে। মোট ১৩ হাজার ৭৬৬টি কেন্দ্রে ভোটগ্রহণ (Voting) চলছে।

এক কোটি ৫৬ লক্ষ ভোটার তাঁদের ভোটাধিকার প্রয়োগ করবেন। এর মধ্যে ৮৫ লক্ষ ৭৬ হাজার পুরুষ, ৭২ লক্ষ ৩৬ হাজার মহিলা এবং ১,২৬৭ জন তৃতীয় লিঙ্গের ভোটার। নিরাপত্তায় মোতায়েন করা ২২০ কোম্পানি কেন্দ্রীয় বাহিনী। এছাড়াও সাড়ে ৩৫ হাজারের বেশি দিল্লি পুলিশ এবং ১৯ হাজার হোমগার্ড মোতায়েন থাকবে বিভিন্ন বুথে।

আরও পড়ুন: রাত পোহালেই দিল্লির বিধানসভা নির্বাচন, আপ, বিজেপি, কংগ্রেসের ভাগ্যপরীক্ষা

নয়াদিল্লি বিধানসভা কেন্দ্র থেকে আম আদমি পার্টির (আপ) টিকিটে লড়ছেন দিল্লির প্রাক্তন মুখ্যমন্ত্রী অরবিন্দ কেজরিওয়াল (Arvind Kejriwal) । কালকাজি বিধানসভা কেন্দ্র থেকে প্রতিদ্বন্দ্বিতা করছেন আপের প্রার্থী দিল্লির মুখ্যমন্ত্রী অতিশী (Atishi)। নয়াদিল্লি আসনে বিজেপির প্রার্থী হলেন পরবেশ বর্মা।

জঙ্গপুরা থেকে আপের টিকিটে লড়ছেন দিল্লির প্রাক্তন উপ-মুখ্যমন্ত্রী মণীশ সিসোদিয়া (Manish Sisodia)। কারাওয়াল নগরের থেকে লড়াইতে বিজেপি প্রার্থী হলেন কপিল মিশ্র।

মালবিয়া নগরে আপ প্রার্থী হলেন সোমনাথ ভারতী। শকুর বস্তিতে আপ প্রার্থী হলেন সত্যেন্দর জৈন। কালকাজিতে বিজেপি প্রার্থী হলেন রমেশ বিধুরি। ওখলায় আপ প্রার্থী হলেন আমানাতুল্লাহ খান।

এদিন দিল্লিতে ভোট দিলেন বিদেশমন্ত্রী এস জয়শঙ্কর (Jaishankar)। সাংবাদিকদের উদ্দেশে তিনি বলেন, আমি বরাররই সকাল সকাল ভোট দিই। আমি দিল্লির ভোট। জয়শঙ্কর বলেন, আমার মনে হচ্ছে দিল্লির জনগণ পরিবর্তনের মেজাজে আছেন।

দিল্লিতে নির্মাণ ভবনের কেন্দ্রে ভোট দিলেন কংগ্রেস সাংসদ রাহুল গান্ধীও (Rahul Gandhi)।

ভোট পর্ব শুরুর আগে প্রধানমন্ত্রী নরেন্দ্র মোদি (Narenra Modi) সবাইকে ভোটদানের আহ্বান জানিয়ে ট্যুইট করেন। প্রধানমন্ত্রী বলেন’ আজ দিল্লিতে বিধানসভা নির্বাচনের ভোটদান। আমি ভোটারদের আহ্বান জানাচ্ছি যে পূর্ণ উদ্যম নিয়ে তাঁরা যেন গণতন্ত্রের উৎসবে সামিল হন এবং নিজেদের মূল্যবান ভোট দিন। এই বিশেষ মুহূর্তে প্রথমবার ভোটে যাওয়া যুব প্রজন্মকে আমার অভিনন্দন। মনে রাখতে হবে প্রথমে ভোটদান তার পর জলপান’।